Anna Falkenberg (SP), 2023-10-27:
Tak for ordet, og også tak til ministeren for redegørelsen, og tak for den gode debat, vi har haft her i dag.
Jeg har ikke tænkt mig at gentage så mange af de gode ting, der er blevet sagt her fra talerstolen, for jeg synes, at det har været rigtig, rigtig fint, og jeg er enig i langt det meste af det.
Men en gentagelse, jeg gerne vil komme med – også lidt i forlængelse af det spørgsmål, som jeg stillede ordføreren for Dansk Folkeparti før – er nemlig Færøernes ønske om et fuldgyldigt medlemskab af Nordisk Råd.
Det er et emne, der fylder meget, og det har fyldt i rigtig mange år.
Det var engang i 1990'erne, at ønsket første gang blev fremsat fra Færøernes side, og det er blevet sagt gang på gang på gang.
Og det er noget, som det færøske politiske system er enig om; det er ikke noget, der splitter på Færøerne, for alle er enige om det.
Men det er jo gang på gang blevet sagt, at der er to udfordringer.
Den ene udfordring er grundloven, den anden udfordring er Helsingforsaftalen, og jeg vil tage fat på lidt af begge udfordringer i dag, startende med Helsingforsaftalen.
Der er jo igangsat et arbejde i Nordisk Råd nu med en arbejdsgruppe bestående af repræsentanter fra alle de nordiske lande, der skal lave en rekommandation eller en anbefaling til ministrene om en revidering af Helsingforsaftalen.
Her synes jeg, at der i Helsingforsaftalen skal gøres plads til, at de selvstyrende områder får mulighed for at blive fuldgyldige medlemmer på de områder, som de har fuld kompetence over, ligesom der i arbejdet med Helsingforsaftalen muligvis bliver åbnet op for, at sikkerheds- og forsvarspolitik kommer til at fylde mere nu, når alle lande er medlemmer af NATO.
Men så er der det andet problem.
Eller er det et problem?
Det har vi jo hørt rigtig mange gange.
Der er rigtig mange ting i løbet af den tid, der er gået, siden grundloven blev lavet, til nu, som det er blevet sagt er grundlovsstridige, men alligevel har man så taget en politisk beslutning om, at det ønsker man.
Altså, grundloven bliver tilpasset den virkelighed, vi lever i, gang på gang.
Engang blev det sagt, at det var grundlovsstridigt at indkræve skat på Færøerne; det gør vi i dag.
Hjemmestyreloven skulle også have været grundlovsstridig på et tidspunkt; den har vi i dag.
Danmark laver handelsaftaler gennem EU.
Danmark har ansvaret for udenrigspolitikken, men alligevel har vi en udenrigspolitisk hjemmelslov på Færøerne.
Så det er blot et bevis på, at det gang på gang kun er et spørgsmål om politisk vilje, hvordan vi ser, læser og fortolker grundloven, som er vores fælles ramme og stadig skal være det.
For det er ikke nok kun at tale om ligeværdighed og respekt i rigsfællesskabet.
Men jeg synes, at lige det her spørgsmål om Nordisk Råd, som er et ret, ret lille spørgsmål i det store og hele, virkelig ville være noget, der satte konkret handling bag det, også fra dansk side.
For lad os lige tænke over, hvad det er, Nordisk Råd laver rekommandationer om.
Det er kultur, miljø, klima, erhvervspolitik og velfærd – bare for at tage udgangspunkt i de udvalg, der er i Nordisk Råd.
Det er alle sagsområder, som er overtaget af Færøerne.
Så man fristes næsten til at sige: Hvad er problemet?
Drager vi en parallel til Europa, kan vi jo sagtens blive medlem af EU og melde os ud igen.
Det har vi jo bevis for; Grønland har jo prøvet det, kan man sige.
Så selvfølgelig kan det også lade sig gøre med det nordiske samarbejde.
Så min indstilling vil lidt være, i hvert fald i forhold til Helsingforsaftalen, at vi så får fjernet den ene hindring, nemlig sådan at den åbner op for, at de selvstyrende områder også får mulighed for at blive fuldgyldige medlemmer på de overtagne sagsområder.
Så kan vi jo løbende tage debatten om grundloven og om, hvad den kan rumme, for jeg tror, det vigtigste, der er behov for, er, at vi tager debatten om det: Hvad kan den rumme?
Så egentlig vil jeg bare takke for en god debat i dag, og jeg håber også, at mit opråb bliver taget med videre, og at budskabet bliver taget med videre.
Og så glæder jeg mig til en god session i Oslo i næste uge.